Veblungsnes

Veblungsnes (Rauma kommune, Møre og Romsdal) ligger innerst i Romsdalsfjorden ved utløpet av elva Rauma og var tidligere et viktig handelssted og trafikknutepunkt i indre Romsdal. 
Grytten kirke på Veblungsnes er sognekirke for nedre del av Romsdalen med Åndalsnes. Det bor per 2014 rundt 400 personer på stedet som omfatter gard nr 1-5, som er naturlig å regne med til Veblungsnes, fra Grytten til Innholmen. Europavei 136, hovedveien mellom Dombås og Ålesund, går gjennom stedet.


== Historie ==
Gården Veblung tok navn etter en moreneåsrygg som lener seg mot et lite fjell lokalt kjent som Nuken, som igjen lener seg mot Setnesfjellet. Gårdsbrukere hadde på 1700-tallet sjøboder nede ved stranden, som senere ble konvertert til boliger, i tillegg til flere bosteder som ble oppført på vestsiden mot fjorden og på begge sider av kongeveien. Den første dokumenterte bruken av bygdenavnet er fra et dokument signert av Amtmannen i Romsdal med "Weblungsnesset 18. juni 1763 Niels Collin".
De skotske leiesoldatene som kom inn Romsdalsfjorden i 1612 gikk ifølge sagnet i land på nordsiden av fjorden og marsjerte rundt Isfjorden, i stedet for å gå i land på Veblungsnes. Skottene skal på denne måten ha blitt en dag forsinket og folk på nordsiden rodde over til Veblungsnes og varslet at landet var invadert. Gården Setnes ved Veblungsnes skal ha blitt plyndret av de skotske soldatene.

Strandstedet Veblungsnes vokste særlig da Romsdalsmarkedet ble flyttet dit fra Devold i 1820 (forslaget om å flytte markedet til Veblungsnes kom opp i 1707 da markedsbodene på Devold brant). Devold var ikke lenger egnet som marked fordi elven Rauma var blitt for grunn at større fartøy kunne gå helt opp til Devold. Veblungsnes var på 1800-tallet det største ladestedet i distriktet, og var blant annet vertskap for det store Romsdalsmarkedet. Veblungsnes var nærmeste havn for øvre Gudbrandsdal og varer fra Lesja jernverk ble skipet ut her.Etableringen av jernverket på Lesja i 1660 var en medvirkende grunn til at Veblungsnes vokste frem. Jernverket satte opp lagerhus på Neset og ansatte etterhvert egen gjestgiver. Frakten fra Lesja foregikk lenge bare på vinterføre. I 1710 ble det avholdt ting på Veblungsnes, og fra 1717 skal det vært gjestgiveri på stedet. I 1809 ble Onsums gjestgiveri etablert og dette regnes gjerne som opphavet til tettstedet. Veblungsnes fikk poståpneri i 1822 samtidig med Lesja og posten til Molde gikk fra da av gjennom Romsdalen i stedet for over Trondheim. Det er spor etter bosetning fra de tidligste tider. Veblungsnes ligger nederst i Romsdalen like ved Åndalsnes som er det nåværende sentrum i distriktet. Navnet «Veblungsnes» er trolig svært gammelt og kan komme av en fjellformasjon eller høyde på stedet. Verbet «vevle» og substantivet «vevl» (et mangletre) kan være opphav til stammen i navnet. Lokalt ble stedet lenge bare omtalt som «Nes» eller «Neset», muntlig aller helst «Næsa» som motstykke til «Næs», som var Åndalsnes.Stedet utviklet seg med vekst til 1940, da ble stedet sammen med Åndalsnes brukt som landgangshavn for britiske styrker som deltok i felttoget i Norge etter det tyske angrepet på Norge. Tyske fly bombet britiske skip på fjorden og selve stedet, og store deler av bebyggelsen brant ned. Etter krigen ble ikke stedet helt bygd opp igjen, og fikk aldri den betydning det hadde tidligere. Selv om større boligfelt kom i 1970, 1980 og 1990-årene, har utviklingen vært negativ med nedleggelse av skole, butikk og postkontor.


== Næringsliv ==
Bedrifter på stedet er blant annet Rauma Ullvarefabrikk, Veblungsnes Sandtak med ferdigbetong, HV11 på den gamle ekserserplassen Setnesmoen, Norgestribunen AS og Åndalsnes Vandrerhjem (tidligere Setnes Undomsherberge) på Setnes.


== Bilder ==

		
		
		


== Kjente personer fra Veblungsnes ==
Eli Rygg, barnebokforfatter, sanger og programleder i NRK


== Referanser ==


== Eksterne lenker ==
home.weblung.org Lokalhistorie for Veblungsnes
www.veblungsnes.no